
Δευτέρα, 17 Αυγούστου 2026
ΔΕΛΤΙΟ ΤΥΠΟΥ

Βύθιση Ε/Ρ σκάφους στα Νέα Μουδανιά – Ημιβύθιση Α/Κ σκάφους στη Ρόδο - Κλοπή και φθορά ξένης ιδιοκτησίας στη Θάσο – Σύλληψη αλλοδαπού στη Θεσσαλονίκη – Σύλληψη ημεδαπού στη Ραφήνα

Τις πρωινές ώρες σήμερα, ενημερώθηκε η Λιμενική Αρχή των Νέων Μουδανιών για τη βύθιση ενός σκάφους, εντός της μαρίνας «ΣΑΝΗ» του Δήμου Κασσάνδρας Χαλκιδικής. Στο σημείο μετέβη ένα Περιπολικό όχημα Λ.Σ.- ΕΛ.ΑΚΤ., όπου εντόπισε ένα ερασιτεχνικό (Ε/Ρ) σκάφος βυθισμένο, πλησίον της προβλήτας πρόσδεσης όπου ελλιμενιζόταν. Αμέσως ενημερώθηκε ο ιδιοκτήτης του σκάφους, ο οποίος μερίμνησε για την άμεση ανέλκυσή του στην ξηρά με τη συνδρομή δύτη, ενώ ελήφθησαν και τα απαιτούμενα μέτρα πρόληψης θαλάσσια ρύπανσης από τον αρμόδιο φορέα. Προανάκριση διενεργείται από το Β’ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση. 
*****


Τις πρωινές ώρες σήμερα, ενημερώθηκε η Λιμενική Αρχή της Ρόδου για την ημιβύθιση ενός αλιευτικού (Α/Κ) σκάφους στο λιμάνι «ΦΑΛΗΡΑΚΙ» της Ρόδου όπου ελλιμενιζόταν, άνευ επιβαινόντων. Προανάκριση διενεργείται από το Κεντρικό Λιμεναρχείο Ρόδου κατά παράβαση του Ν.Δ. 712/70 «Διοικητικός έλεγχος ναυτικού ατυχήματος», ενώ κινήθηκε η διαδικασία επιβολής των προβλεπόμενων διοικητικών κυρώσεων. Από το συμβάν δεν παρατηρήθηκε θαλάσσια ρύπανση. 

*****


Τις πρώτες πρωινές ώρες σήμερα, ενημερώθηκε η Λιμενική Αρχή της Θάσου για περιστατικό διάρρηξης σε τρία (03) εκδοτήρια ναυτιλιακών εταιρειών, τα οποία ευρίσκονται εντός της Χερσαίας Ζώνης Λιμένα (Χ.Ζ.Λ.) Θάσου. Προανάκριση διενεργείται από το Α’ Λιμενικό Τμήμα Θάσου του Κεντρικού Λιμεναρχείου Καβάλας, για παράβαση των άρθρων 372 «Κλοπή» και 378 «Φθορά ξένης ιδιοκτησίας» του Π.Κ.

***** 


Τις πρωινές ώρες σήμερα, εντοπίστηκε από πλήρωμα Περιπολικού σκάφους Λ.Σ.-ΕΛ.ΑΚΤ., κατόπιν αξιοποίησης πληροφοριών, ένας 51χρονος αλλοδαπός (υπήκοος Αλβανίας), να διενεργεί παράνομη υποβρύχια αλιεία οστράκων (μύδια) στη θαλάσσια περιοχή «ΚΑΠΠΑ» Περαίας, με ερασιτεχνικό σκάφος. Από τη Λιμενική Αρχή της Θεσσαλονίκης κινήθηκε η διαδικασία επιβολής των προβλεπόμενων διοικητικών κυρώσεων, ενώ κατασχέθηκαν ένας αεροσυμπιεστής, ο οποίος βρέθηκε επί του σκάφους, καθώς και σαράντα πέντε (45) κιλά οστράκων (μύδια), τα οποία απορρίφθηκαν στη θάλασσα. Επιπλέον, σε περαιτέρω έλεγχο των στοιχείων του 51χρονου, διαπιστώθηκε ότι στερείτο αδείας διαμονής, ενώ υφίσταται σε ισχύ απόφαση της Διεύθυνσης Αλλοδαπών Θεσσαλονίκης για «Διοικητική απέλαση». Από το Κεντρικό Λιμεναρχείο Θεσσαλονίκης που διενεργεί την προανάκριση, συνελήφθη ο ανωτέρω αλλοδαπός για παράβαση του Ν. 3386/2005 (ΦΕΚ 212Α) «Είσοδος, διαμονή και κοινωνική ένταξη υπηκόων τρίτων χωρών στην ελληνική επικράτεια».

*****

Τις μεσημβρινές ώρες σήμερα, συνελήφθη ένας 29χρονος ημεδαπός από στελέχη της Λιμενικής Αρχής Ραφήνας, για παράβαση του Ν. 5209/2025 (Κώδικας Οδικής Κυκλοφορίας), καθώς και των άρθρων 167 «Βία κατά υπαλλήλων και δικαστικών προσώπων», 169 «Απείθεια» και 314 «Σωματική βλάβη από αμέλεια» του Π.Κ. Συγκεκριμένα, μετά τον κατάπλου επιβατηγού – οχηματαγωγού (Ε/Γ-Ο/Γ) πλοίου στον λιμένα Ραφήνας και κατά τη διαδικασία αποβίβασης οχημάτων και επιβατών, ο 29χρονος οδηγός Ε.Ι.Χ. οχήματος διέκοψε αυθαίρετα την κυκλοφορία των λοιπών οχημάτων, μη συμμορφούμενος με τις υποδείξεις των στελεχών Λ.Σ.-ΕΛ.ΑΚΤ.. Στη συνέχεια, αρνήθηκε τον έλεγχο των εγγράφων του και εκκίνησε απότομα το όχημά του, με αποτέλεσμα να τραυματίσει στο πόδι στέλεχος Λ.Σ.-ΕΛ.ΑΚΤ., διερχόμενος πάνω από αυτό. Ο τραυματίας διακομίστηκε στο Κέντρο Υγείας Ραφήνας για την παροχή των πρώτων βοηθειών. Ακολούθως, ο 29χρονος αρνήθηκε εκ νέου τον έλεγχο από έτερα στελέχη της Λιμενικής Αρχής, προβάλλοντας σωματική αντίσταση κατά την προσπάθεια ακινητοποίησης και προσαγωγής του στο Λιμενικό Κατάστημα. Από το Κεντρικό Λιμεναρχείο Ραφήνας που διενεργεί την προανάκριση, βεβαιώθηκαν επιπροσθέτως οι προβλεπόμενες τροχονομικές παραβάσεις.

